**« Veiram, veiram !... »**

Espiatz m'aquò, s'èi un polòi que hèi lèd... Se serà gahat quauque mau... Lo vau anar vénder au matin suu marcat de Tartàs...

— Atz pas paur, Marilís, quauque d'un se n'avisi ?

— Veiram, veiram...

— Aqueth liròi de Chiròc, lo ramonur, lo voi pas pagar...

— Atz pas paur au jutge?

— Veiram, veiram...

E lo dijaus de l'audiéncia :

— *Madame, j’ai payé 9 francs moi-même pour ma cheminée.*

— Mès, mossur lo jutge, vòsta chaminèia qu'es mèi hauta que la mia...

Un cop totun, au tribunau deu Mont:

— Mossur lo jutge, compreni pas lo francés.

— *Monsieur le greffier, voulez-vous traduire.*

— Madama, qu'atz vendut lèit molhada.

— Qué voletz que sii, un chòt d'aiga ? Que cau totun neurissi lo mon còishe...

— *Avec du lait mouillé ?*

Se n'arridón. Estó pas condamnada.

— Atz vist ?

— Mossur lo doctur, sui contenta que síitz vinut. E pòdetz m'escríver lo *constat de décès* deu mon òmi ?

— Lo vau véder a la crampa, lo praube gent.

— Hò nani, i anitz pas, se'n vau pas la pena.

— I vau totun...

— N'i anitz pas au mens ! qu'a la contagion.

Lo medecin se n'anó a la crampa :

— Mès lo vòste òmi qu'es viu!

— Hò mossur, tan chic... Parièr com s'èra mòrt.

— E atz pas paur, Marilís, d'anar quauque jorn en preson ?

— Veiram, veiram...

— Tè, mossur lo maire, me vatz har balhar ua pension per mon còishe. Pòt pas mèi se téner dret...

— Mès que l'èi vist aqueste matin, que galopèva las vacas...

L'endoman, la Marilís que hadó cramar los pès deu còishe a la barra roja deu larèr.

— Anatz véder, maire de las cacòlhas, se pòt marchar, lo mon praube còishe !

— E s'escriví au Procurur deu Mont?

— Saja, saja un chic! Veiram aquò...

Un còp, entà estropiar lo son coishic, la Marilís, qui tenè a soa casa lo brau de la comuna, que lo barrè dab la bèstia, dont aqueth jorn se'n dèva e ic copèva tot.

Mès quan se vedó au pè d'eth aqueth nin estramolit de paur, lo brau que lo lequè, shetz de li har briga deumau.

— Atz pas paur, Marilís, que lo bon Diu vos castigui ?

— Veiram, veiram...

La Marilís que hadè de la recardèira e qu'anè tanben a las heiras vénder garfes, bonbons e chin-chin-gòms. Que metè la chambrèira a la soa carriòla, just au pè deu possa-possa, un d'aqueths carrosèls dont los siètis, en pindants dab cadenas, s'envòlan haut, en bèth virar com parasòls aubèrts.

— Qui vòu garfes ? Qui vòu hogassa ? Ací la hogassèira ! Ací la cocassèira ! Ací la brava Marilís!

En aqueth moment, lo possa-possa se metó a virar, e se miè entaus crums la carriòla, dab los garfes e tot.

Èram nosatis, los Sabròts, dont li avèm estacada, malaja, end ua cadena deu carrossèl, e lo castigament que cadó deu cèu : garfes, bonbons, regalícia e chin-chin-gòms.